
AZ AKTÍV ÉLETMÓD HATÁSOSSÁGÁNAK VIZSGÁLATA A FÁJDALOMMAL ÖSSZEFÜGGŐ ÉNHATÉKONYSÁG FÜGGVÉNYÉBEN ENDOMETRIOSSAL KÜZDŐ NŐK KÖRÉBEN

Célkitűzés: Kutatásunk célja a fájdalommal kapcsolatos énhatékonyság és az életminőség fizikai dimenziói, az észlelt stressz, valamint a fizikailag aktív életmód összefüggéseinek felmérése és a PSEQ (Fájdalommal Összefüggő Énhatékonyság Kérdőív) magyar nyelvű kulturális adaptációja, valamint érvényességének és megbízhatóságának vizsgálata.
Adatok és módszerek: Keresztmetszeti kutatásunkat 2023. január és szeptember között végeztük 18-50 év közötti, endometriosisban és kismedencei fájdalomban szenvedő nők körében kényelmi mintavételi eljárással. Saját szerkesztésű kérdőív, valamint VAS, SF-36 (SF36 Általános Életminőséget Vizsgáló Kérdőív), GPAQ (Globális Fizikai Aktivitás Kérdőív), PSS (Észlelt Stressz Skála) került alkalmazásra. A statisztikai elemzéshez IBM SPSS 28.0 szoftverrel Spearman korreláció analízist, független mintás t-próbát, belső konzisztencia vizsgálatot alkalmaztunk. Eredményeinket p<0,05 esetén tekintettük szignifikánsnak.
Eredmények: A vizsgált alanyok átlagéletkora 34,39±6,68 év volt. Vizsgálatunkban az endometriosisban szenvedő nők fájdalommal való megküzdése pozitív korrelációt mutatott az aktív életmóddal (p<0,001) továbbá bebizonyosodott, hogy a jobb fájdalommal összefüggő énhatékonyság magasabb életminőséggel és alacsonyabb észlelt stressz szinttel függ össze (p<0,001). A rendszeresen jógázó alanyok esetében a fájdalommal összefüggő énhatékonyság magasabb, de nem szignifikáns értéket mutatott (p=0,176). Közvetett kapcsolatot találtunk a fizikailag aktív életmód és az észlelt stressz szint, valamint a jobb életminőség között. Kutatásunk során a PSEQ magyar nyelvű kulturális adaptációja, valamint érvényességének és megbízhatóságának vizsgálata sikeresnek bizonyult.
Következtetések: A PSEQ magyar változata megbízható, alkalmazható kérdőív az endometriosisban és krónikus kismedencei fájdalomban szenvedő betegek körében, továbbá a fizikai aktivitás hozzájárulhat a kismedencei fájdalommal való jobb megküzdéshez.



